เรียบร้อยโรงเรียน BJC เทนเดอร์ฯ BIGC ได้ครบตามที่ต้องการ
กลุ่ม BJC ทำเทนเดอร์ฯหุ้น BIGC รวมถือหุ้นเพิ่มเป็น 97.94% จากเดิม 58.55%
17 พ.ค. 2559

บริษัท บิ๊กซี ซูเปอร์เซ็นเตอร์ จำกัด (มหาชน) หรือ BIGC ระบุว่า ตามที่บริษัท บีเจซี ซูเปอร์เซ็นเตอร์ จำกัด บริษัท สัมพันธ์เสมอ จำกัด และบริษัท บีเจซี รีเทล โฮลดิ้ง จำกัด ซึ่งเป็นกลุ่มบริษัท เบอร์ลี่ ยุคเกอร์ จำกัด (มหาชน) หรือ BJC ในฐานะผู้ทำคำเสนอซื้อหุ้น BIGC ระหว่างวันที่ 29 มี.ค.-11 พ.ค.59 ปรากฎว่ามีผู้เสนอขายหุ้นทั้งสิ้น 324.91 ล้านหุ้น หรือคิดเป็นจำนวน 39.38% ของหุ้นที่จำหน่ายได้แล้วทั้งหมดของกิจการจากที่กลุ่ม BJC ได้เสนอซื้อหุ้น BIGC จำนวน 341.92 ล้านหุ้น หรือคิดเป็น 41.45%
โดยภายหลังสิ้นสุดการทำคำเสนอซื้อ BIGC ครั้งนี้ ส่งผลให้กลุ่ม BJC ถือหุ้นใน BIGC รวมจำนวน 807.99 ล้านหุ้น คิดเป็นจำนวน 97.94% เพิ่มขึ้นจากเดิมที่ถือหุ้นอยู่ 483.08 ล้านหุ้น หรือราว 58.55%
อนึ่งก่อนหน้านี้ BJC ได้เข้าซื้อหุ้น BIGC ผ่านการถือหุ้นโดยบริษัทย่อยรวมจำนวน 58.56% ตามสัญญาจะทำการขายหุ้น BIGC ที่ทำขึ้นกับ Geant International BV เสร็จสมบูรณ์แล้วเมื่อวันที่ 21 มี.ค.59